# בית הספר לאמנויות רננים

### מתוך ויקיפדיה, האנציקלופדיה החופשית

יש לך הודעות חדשות (השווה לגרסה הקודמת).

בית הספר התיכון "רננים" נוסד בשנת 1960 בתל אביב, על ידי המורה והמנהל הוותיק יצחק הירשברג.

בית הספר שכן ברח' פינס 30, בבית שלוש הישן שבנוה צדק, בית מפואר בעל אווירה מיוחדת במינה. בשנותיו הראשונות היה בית הספר קטן מאוד וכל התלמידים למדו במגמת מוזיקה בלבד, אך כבר בשנת 1963 נוספו מגמות ציור, דרמה ומחול, ומספר התלמידים עלה בהתאם. עם הזמן לא הספיק המקום בבניין, והחלה התרחבות, תחילה לאוטובוסים ישנים, שהוצבו בחצר הגדולה, אחר לדירה נוספת מעבר לכביש ולבסוף החליף צריף גדול את האוטובוסים, שהיוו אטרקציה כל עוד שימשו לכיתות.

עם תלמידי "רננים" שזכו לפרסום נמנים יגאל בשן, שלמה בראבא, שלומית אהרון, עזרא דגן וטליה שפירא. בית הספר ערך קונצרטים, תערוכות, הצגות ומופעי מחול מרשימים. בין מורי האמנות בבית הספר היו יצחק סדאי המוזיקאי, שלמה ברטונוב השחקן, יהודית אורנשטיין הרקדנית ופרץ הסה הצייר.

מנהל "רננים", יצחק הירשברג, נודע ביחסו הדואג, והיה מוכן לקבל כל תלמיד שגילה כישרון ונכונות ללמוד, גם כאשר ציוניו היו רחוקים מלהרשים. תלמידים שהוריהם ומוריהם נואשו מסיכוייהם להגיע להישגים לימודיים פרחו בבית הספר. המוסד גדל והתפתח והגיע ליותר מ-250 תלמידים. בית הספר המתחרה "תלמה ילין" ועיריית תל אביב, בשיתוף מרכז הקואופרציה, שבמימונו נרכש בניין בית הספר, הביאו לסגירתו, ב-27 באפריל 1967. רוב התלמידים הועברו כגוש אחד לתלמה ילין, ותלמידי י"ב הוגשו שם לבחינות הבגרות כתלמידי תלמה ילין והוצגו כבוגריו, לאחר ארבע שנות לימוד והישגים מרשימים ב"רננים".

כשלושים מן התלמידים דבקו בבית ספרם במסכת מייגעת של נדודים מבניין שכור אחד לאחר, במשך שמונה שנים נוספות. בשנים אלה הוסרה מעל בית הספר הכרת משרד החינוך ועמה שכר הלימוד המדורג לזכאים, אך יצחק הירשברג לא ויתר והמשיך לקבל גם תלמידים זכאים בתשלום חלקי, ללא מימון. כאשר התקשה בית הספר לשלם למורים, החליף אותם בכל המקצועות שהיה מוסמך ללמד - מתמטיקה, פיזיקה, לשון, תנ"ך והיסטוריה, כמעט ללא תמורה, ובלבד שיוכל להמשיך ולנהל את בית הספר האהוב עליו ולהביא את תלמידיו לבחינות בגרות. מספר התלמידים עלה משנה לשנה, אך המאבק להמשיך היה קשה מנשוא, ובסופו של דבר, בשנת 1975, נסגר בית הספר באופן סופי, לאחר שמנהלו לא היה מסוגל עוד לשאת בעול מחמת גילו המתקדם ומצבו הבריאותי המידרדר.

יצחק הירשברג הלך לעולמו במרץ 1978, לאחר מחלה קשה. בית הספר לאמנויות "רננים" היה מפעל חייו וגאוותו.

מקור: http://he.wikipedia.org../../../%D7%91/%D7%99/%D7%AA/%D7%91%D7%99%D7%AA_%D7%94%D7%A1%D7%A4%D7%A8_%D7%9C%D7%90%D7%9E%D7%A0%D7%95%D7%99%D7%95%D7%AA_%D7%A8%D7%A0%D7%A0%D7%99%D7%9D.html

קטגוריה: בתי ספר

##### Views

- ערך
- שיחה
- גרסה נוכחית

##### קהילה

- שער הקהילה
- עזרה
- דלפק ייעוץ
- מזנון
- יצירת קשר
- ספר אורחים

##### חיפוש